**Giovanni Boccaccio**

**(**[**1313**](http://hr.wikipedia.org/wiki/1313)**. -** [**1375**](http://hr.wikipedia.org/wiki/1375)**.),** [**talijanski**](http://hr.wikipedia.org/wiki/Italija) **pisac**

**700 godina rođenja**

Sam pisac tvrdio je kako je rođen potkraj 1313. godine u Parizu kao plod vanbračne [ljubavi](http://hr.wikipedia.org/wiki/Ljubav) francuske plemkinje Gianne i trgovca Boccaccia de Chelina iz toskanskog grada [Certalda](http://hr.wikipedia.org/wiki/Certaldo). Godine [1325](http://hr.wikipedia.org/wiki/1325). otac ga je poslao u [Napulj](http://hr.wikipedia.org/wiki/Napulj) kako bi stekao **trgovačka znanja**, pa je tako nepovratno izgubio šest godina mladosti. Još šest godina izgubio je nagovorivši oca da financira **studij** [**kanonskog prava**](http://hr.wikipedia.org/wiki/Kanonsko_pravo). **Budući da je Boccaccio za sebe govorio da je već u majčinoj utrobi od prirode bio određen za pjesnička razmatranja, sav se posvetio bavljenju pjesništvom. Znanja o pjesničkom umijeću stekao je sam učeći vještine pjesništva.**

Mladi je Boccaccio odrastao u Firenzi. Njegov otac radio je tvrtki Compagnia dei Bardi koja se bavila trgovinom i bankarskim poslovima. Giovannijev se otac dvadesetih godina 14. stoljeća vjenčao s Margheritom del Mardoli. Godine 1326. seli se u Napulj zajedno s obitelji kada je njegov otac postao šef poslovnice Compagnia dei Bardi u Napulju. Otac je imao želju da se sin bavi istim poslom kao i on, ali Giovanni nije pokazivao ni najmanji interes za trgovinu i bankarstvo.

U napuljskom razdoblju života, u kojem se uglavnom oblikuje njegova intelektualna fizionomija i književna kultura, piščevoj je prirodi osobito pogodovala raskošna, galantna sredina anžujskog dvora, gdje je bio prihvaćen zahvaljujući vezama koje je već njegov otac imao s moćnom bankarskom kućom Bardi. Godine 1340. propala je banka obitelji Bardi zato što engleski kralj nije mogao platiti dugove, a zajedno s bankom propao je i novac koji je u nju uložio Boccacciov otac. Pjesnik je bio primoran vratiti se u Firenzu i posvetiti se korisnijem poslu.

**Početkom tridesetih godina 14. stoljeća budući tvorac "Decamerona" postao je otac dvoje nezakonite djece (Mario i Giulio). Desetak godina kasnije otac je još jednog nezakonitog dijeteta (Violante) koje je rođeno u Ravenni gdje je Boccaccio bio gost Ostatija I da Polenta (1345. - 1346.).**

**Prvi Boccaccijevi književni pokušaji bili su roman Filocolo (1336.), spjev Filostrato (1336.) i poema Teseida (1339.). Za njegov književni rad inspirirala ga žena koju će u svojim pjesmama nazvati Fiammettom. Nakon 1340. i narednih pet godina nastaju djela - ekloga Ninfale d' Ameto, alegorijska poema Amorosa visione, prozna Elegia di madonna Fiammetta i pastoralna pjesma Ninfale Fiesolano.**

**Sudbonosne** [**1348**](http://hr.wikipedia.org/wiki/1348)**. godine dok je kuga nemilice morila Fiorentince započeo je pisati knjigu koja se zove** [**Dekameron**](http://hr.wikipedia.org/wiki/Dekameron)**. To jedinstveno remek-djelo svjetske književnosti dovršeno je pet godina kasnije. Djelo se sastoji od stotinu novela što ih je, prema okvirnoj fabuli u roku od deset dana ispripovijedalo sedam žena i trojica mladića koji su iz okuženog grada pobjegli u raskošnu vilu na fiesolanskim brežuljcima. Oslobođene klasicističkog, moralizatorskog i zdravorazumskog balasta, novele sačinjavaju cjelovitu kompoziciju od stotinu živih slika u kojima ne samo da je odražen život jednog doba, nego je izražen, u čitavoj svojoj punoći, i jedan individualan doživljaj smisla (i besmisla) ljudskog postojanja.**

U posljednjem razdoblju svoga stvaralaštva Boccaccio je više [učenjak](http://hr.wikipedia.org/w/index.php?title=U%C4%8Denjak&action=edit&redlink=1) nego [umjetnik](http://hr.wikipedia.org/wiki/Umjetnik) te, osim satire Corbaccio o labirinito d'amore (1354.-1355.), piše svoja djela u humanističkom duhu i na latinskom jeziku. Pored toga napisao je i šesnaest ekloga pod naslovom Bucolicum carmen; anegdotske zbirke De casibus virorum illustrium i De claris mulieribus te petnaest knjiga De genealogiis deorum gentilium u kojima je antička mitologija protumačena u njenom povijesnom, alegorijskom, moralnom i simboličkom smislu. Boccaccio je također bio prvi dantist. O davnašnjoj njegovoj ljubavi prema Danteu svjedoče Trattatello in laude di Dante (1357. - 1362.) te komentar prvih 17 pjevanja Pakla.

Boccaccio je uživao veliki ugled i bio je cijenjen kod svojih sugrađana te mu je komuna povjeravala različita putovanja u svojstvu poklisara u Ravenu, [Rim](http://hr.wikipedia.org/wiki/Rim) i [Avignon](http://hr.wikipedia.org/wiki/Avignon) i drugdje. Godine [1362](http://hr.wikipedia.org/wiki/1362). pjesnik doživljava duhovnu krizu izazvanu pozivom nekog redovnika, Gioacchina Cianija, da misli na smrt te da se odrekne svjetovnih interesa pa i književnosti. Posljednje godine života pjesnika je pratila bolest i oskudice.

Nisu uspjeli njegovi pokušaji da dobije sigurnu i unosnu službu u [Napulju](http://hr.wikipedia.org/wiki/Napulj), te se sklonio u [Certaldo](http://hr.wikipedia.org/wiki/Certaldo). Odatle se odazvao pozivu firentinske komune da javno tumači Danteovu Božanstvenu komediju, ali je tu svoju zadnju djelatnost zbog bolesti morao prekinuti. Umro je u [Certaldu](http://hr.wikipedia.org/wiki/Certaldo) [21. prosinca](http://hr.wikipedia.org/wiki/21._prosinca) [1375](http://hr.wikipedia.org/wiki/1375). godine u 62. godini života.

**Boccaccia ne možemo svesti na jednostavnu ličnost. Ispod prividne jednostavnosti nailazimo na složenu osobu u kojoj istovremeno živi: "nekoliko nedovoljno stopljenih ljudi: erudit, umjetnik, trubadur, književnik i svjetski čovjek.**